Χανιά 13/03/2019

***ΕΝΩΣΗ ΓΙΑΤΡΩΝ Ε.Σ.Υ. ΝΟΜΟΥ ΧΑΝΙΩΝ***

Την 30/01/2019 με έκπληξη διαβάσαμε στον τοπικό τύπο διθυραμβικό δελτίο τύπου της Διοίκησης του Νοσοκομείου μας με το οποίο ανακοινώνονταν η δημοσίευση σε ΦΕΚ (6166/Β’/31-12-2018) του νέου Οργανισμού του νοσηλευτικού μας ιδρύματος διαφημίζοντας τον «ως μια σημαντική εξέλιξη για την ανάπτυξη του Νοσοκομείου Χανίων και την παροχή υψηλότερης ποιότητας υπηρεσιών Υγείας για τους πολίτες ..» κομπορρημονώντας περί αύξησης των κλινών νοσηλείας και των οργανικών θέσεων των ιατρών από 187 σε 197 και την πρόβλεψη νέων τμημάτων και νέων ειδικοτήτων σε έναν οργανισμό που όπως ανέφερε (η Διοίκηση ) αποτελούσε αποτελούσε προτεραιότητα της.

Και λέμε έκπληξη γιατί η ανακοίνωση αυτή ήταν το επιστέγασμα της παντελούς απουσίας επί σχεδόν 2 έτη οποιασδήποτε σχετικής ενημέρωσης –διαβούλευσης κάποιου θεσμικού οργάνου ( Πρόεδροι τομέων, Δ/ντες Κλινικών ,Επιστημονικό Συμβούλιο) πέραν μιας κατεπείγουσας πρόσκλησης τον 2ο του 2017 προς τους Δ/ντές των κλινικών να υποβάλλουν εντος 15ημερου τις προτάσεις τους για την αναμόρφωση του από το 2004 ισχύοντος οργανισμού .

Η έκπληξη μετατράπηκε σε δυσάρεστη όταν είδαμε το σχετικό ΦΕΚ με τον νέο Οργανισμό του Νοσοκομείου ,ο οποίος σημειωτέον πρόεκυπτε από την ουσιαστική συγχώνευση 2 Οργανισμών (του Γ.Ν.Χανιων και του Ψυχιατρικού Νοσοκομείου Χανίων).

Ο νέος οργανισμός με τις 197 οργανικές θέσεις υπολειπόταν κατά 28 οργανικών θέσεων της πρότασης η οποια (όπως εκ των υστέρων μαθαμε) είχε υποβληθεί από τη Διοίκηση το 2017 και ακόμα χειρότερα περιελάμβανε μεταξύ αλλων την εξαφάνιση τομέων όπως ο τομέας Ιατρικής Απεικόνισης (ενσωμάτωση στον εργαστηριακό τομέα) τμημάτων όπως το τμήμα Φυσικής Ιατρικής Αποκατάστασης, της Κλινικής Θώρακος Αγγείων (ενσωμάτωση ως μονάδα στη Χειρουργική) ,του Ενδοκρινολογικού τμήματος (Ενσωμάτωση του στην Α’Παθολογική Κλινική ) εξαφάνιση της από 10ετιας με απόφαση ΔΣ λειτουργούσας Μονάδας Οξέων Αγγειακών Εγκεφαλικών Επεισοδίων ,την εξαφάνιση οργανικων θέσεων από τμηματα (Χειρουργικές κλινικές, Νευρολογική , Ακτινολογικο κ.α) .

Και αυτό ήταν μόνο ένα μέρος του προβλήματος .

Ο νέος «οργανισμός» έβριθε λαθών και παραλείψεων τέτοιων που σε ορισμένα νευραλγικά τμήματα όπως το Νευρολογικό τμήμα και το Φαρμακείο του νοσοκομείου καθιστατο αδύνατη η συνέχιση της λειτουργίας τους.

Οι γιατροί του ΕΣΥ καλέσαμε τη Διοίκηση να μας ενημερώσει περί των πραγματικών γεγονότων που προηγήθησαν της ψήφισης του νέου οργανισμού και βρεθήκαμε με ακόμα πιο δυσάρεστη έκπληξη μάρτυρες σε δημόσιες αλληλοδιαψευσεις μεταξύ θεσμικών οργάνων του ιδρύματος (Διοίκηση –Επιστημονικό Συμβούλιο) οπως και της συνειδητής παραπληροφόρησης μας .

Το επιστέγασμα αυτών μετά την αντίδραση μας , η ασθμαίνουσα προσπάθεια του Διοικητικού Συμβουλίου του νοσοκομείου να «συμμαζέψει κάποια από τα ασυμμάζευτα» ζητώντας σε επείγουσα συνεδρίαση του την 21/02 /2019 την τροποποίηση 12 (ΔΩΔΕΚΑ!!!) σημείων του επί 2 έτη «κυοφορούμενου» και ψηφισθέντος Οργανισμού για τον οποίο στις 30/01/2019 η Διοίκηση πανηγύριζε (!!) με το σχετικό δελτίο τύπου της.

Επειδή ως ιατροί του Νομού Χανίων και επιστήμονες θεωρούμε ότι ο Οργανισμός ενός Νοσοκομείου πρέπει να απαντάει στις σύγχρονες απαιτήσεις της Ιατρικής περίθαλψης για τους πολιτες των Χανιων

Επειδή το σημαντικότερο εργαλείο της λειτουργίας του Νοσοκομείου μας επιβάλλεται να στηρίζεται σε πραγματικά επιδημιολογικά και επιστημονικά δεδομένα ώστε να καθορίσει τη λειτουργία του στην επομένη τουλάχιστον δεκαετία, δεν είναι δυνατόν να αποτελεί ένα στην κυριολεξία ***γραμμενο στο πόδι από*** αγνώστους συντάκτες (ακούσαμε από θεσμικά χείλη το αμίμητο ότι συντάχθηκε από κάποιον υπάλληλο του Νοσοκομείου που «ξέρει από οργανισμούς») αποτέλεσμα όπως φανηκε μιας εν κρυπτώ διαδικασίας την οποία επέλεξε η Διοίκηση και το Υπουργείο με γνώμονα όχι τις πραγματικές υγειονομικές ανάγκες του Νομού αλλα στην ουσια υλοποίηση των μνημονιακών επιταγών του κακως εννοουμενου «περιορισμού του κόστους.» μεσω ανερματιστων περικοπών.

*Θεωρούμε καθήκον να ρωτήσουμε δημοσίως τους υπογράφοντες το νέο Οργανισμό* ***κκ Υπουργό Υγείας κ.Ξανθό και αναπληρωτή Υπουργό και βουλευτή Χανίων κ.Πολάκη*** *εάν διάβασαν αυτό το ΦΕΚ με το οποίο καταργείται η Κλινική Φυσικής Ιατρικής Αποκατάστασης προς όφελος των ιδιωτικών Κέντρων Αποκατάστασης αλλά προβλέπεται οργανική θέση «οδηγού ανελκυστήρα» , εάν διάβασαν πριν υπογράψουν το ΦΕΚ που ορίζει ότι για το Κέντρο ψυχικής Υγείας απουσιάζει η στοιχειώδης διάρθρωση (ενώ διαθέτει 200 κλίνες και 226 οργανικές θέσεις εμφανίζεται σαν απλό τμήμα της Ιατρικής Υπηρεσίας του Νοσοκομείου!!!) εάν διάβασαν στοιχειωδώς στο ΦΕΚ που υπογράφουν τα λάθη στη διάρθρωση της Νοσηλευτικής Υπηρεσίας εάν συνειδητά δεν προέβλεψαν για την αύξηση των κλινών Εντατικής Θεραπείας Ενήλικων, εάν συνειδητά δεν προέκριναν τη συνέχιση και ανάπτυξη της λειτουργίας της Μονάδας Οξέων Αγγειακών Εγκεφαλικών επεισοδίων .*

***Αναρωτιόμαστε ειλικρινά τι είναι χειρότερο εάν διάβασαν αυτό που υπέγραψαν ή αν δεν το διάβασαν καθόλου.***

***Απορρίπτουμε ως απαράδεκτο το νέο Οργανισμό του Νοσοκομείου εγκαλούμε τη Διοίκηση για την εν κρυπτω διαδικασία την οποία επέλεξε να ακολουθήσει και θεωρούμε καθήκον μας να ενημερώσουμε τη Χανιώτικη κοινωνία για την* *«σοβαρότητα» με τον οποία αντιμετωπίζεται από τη Διοίκηση και την κυβέρνηση το μείζον ζήτημα του πως καλείται να λειτουργήσει ένα σύγχρονο Νοσοκομείο και καλούμε όποιον είτε θεσμικά είτε πολιτικά ενδιαφέρεται γι αυτό που ονομάζεται Δημόσια Υγεία στο Νομό Χανιών να ενημερωθεί και να τοποθετηθεί .***

# Αποφαση της Γενικής Συνέλευσης των Νοσοκομειακων Ιατρών Χανιων